આજના સમયમાં પ્રદૂષણયુક્ત વાતાવરણ આપણને કોઠે પડી ગયું છે. કારણ કે આજે ખબર બધાંને છે કે હવા પ્રદૂષિત છે પણ એને શુદ્ધ કરવા માટેની નૈતિક અને સામાજિક જવાબદારી ઉઠાવવા કોણ તૈયાર થાય છે. પણ એક વ્યક્તિગત અભિગમ પણ જો આપણે કેળવીએ તો પણ ઘણું છે. એટલે કે માત્ર આ વિશાળ જનસમુદાયમાં ગણ્યાંગાઠ્યાં પણ એવા લોકો હોય જે પોતાની આસપાસના વાતાવરણને શુદ્ધ કરવાની નેમ ઉઠાવે તો પણ આપણાં જીવન જીવવાની પદ્ધતિમાં મોટો ફરક આવે, અને જો આપણી લાઈફ સ્ટાઈલ યોગ્ય હોય તો આપણું આયુષ્ય વધી જાય છે. સર્વે અનુસાર વિકસિત દેશોમાં વધી રહેલા પ્રદૂષિત વાતાવરણને કારણે લોકો કસમયે મોતને ભેટી રહ્યાં છે. જેનુ કારણ છે દૂષિત હવાને કારણે ન્યુમોનિયા, ફેફસાના કેન્સર જેવી વધી રહેલી બિમારીઓ. નાનાથી લઇને મોટાને આ બિમારીઓ ઉમર જોઇને નથી આવતી. ત્યારે આપણે જ આ બિમારીઓને રોકવા આગળ આવવુ જોઇએ. જેને માટે સૌથી આસાન તરીકો છે ઘરની હવા શુદ્ધ કરવાનો અને એ શુદ્ધીકરણ આસાન એટલા માટે છે કે એના માટે કોઇ એર પ્યોરિફાયર નથી લાવવાનું. પણ થોડો ખર્ચ કરીને ઘરમાં જ ઇન્ડોર પ્લાન્ટ લગાવવાના છે.